আয়কর ফাঁকি দেওয়ার অভিয়োগ থেকে মুক্ত হতে চান লিওনেল মেসি। বৃহস্পতিবার তাঁর আইনজীবী জানিয়েছেন, বার্সেলোনার আদালতে মেসি এবং তাঁর বাবা হর্হে মেসির শাস্তির বিরুদ্ধে আবেদন করা হবে। এবং সেখানে বিচার না পেলে সুপ্রিম কোর্টেও আবেদন করার পরিকল্পনা করা হয়েছে। বুধবার বার্সেলোনার আদালত মেসি এবং তাঁর বাবাকে ২১ মাসের হাজতবাসের আদেশ দিয়েছে। একইসঙ্গে, মেসিকে দু’মিলিয়ন ইউরো (ভারতীয় মুদ্রায় প্রায় ১৫ কোটি টাকা) জরিমানা করা হয়েছে এবং তাঁর বাবাকেও দেড় মিলিয়ন ইউরো (ভারতীয় মুদ্রায় প্রায় ১১.৫ কোটি টাকা) জরিমানা করা হয়েছে। মেসিদের বিরুদ্ধে অভিযোগ, তাঁরা ৪.২ মিলিয়ন ইউরো (ভারতীয় মুদ্রায় প্রায় ৩১.৫ কোটি টাকা) ফাঁকি দিয়েছেন।
ইংল্যান্ডের সংবাদমাধ্যমের খবর, এই পরিস্থিতির সুযোগ নিতে চায় চেলসি! গত দশ দিনের মধ্যে মেসির বাবার সঙ্গে গোপন বৈঠক করেছেন চেলসির মালিক রোমান আব্রামোভিচ। আরও জানা গিয়েছে, বৈঠক হয়েছে চেলসি মালিকের বিলাসবহুল প্রমোদতরী এক্লিপস্‌-এ! মেসি যদি শেষপর্যন্ত বার্সা ছাড়েন, সেক্ষেত্রে তাঁর জন্য চেলসিকে খরচ করতে হবে ১০০ মিলিয়ন পাউন্ড (ভারতীয় মুদ্রায় প্রায় ৮৭৬ কোটি টাকা)! ইংল্যান্ডের একটি পত্রিকা বৃহস্পতিবার দাবি করেছে, চেলসির মালিক নাকি মেসির বাবাকে এমন প্রতিশ্রুতিও দিয়েছেন যে, বার্সা তারকাকে পাওয়ার জন্য তাঁরা ১১০ মিলিয়ন পাউন্ড (ভারতীয় মুদ্রায় প্রায় ৯৬৪ কোটি টাকা) পর্যন্ত দিতে রাজি আছেন! অপেক্ষা শুধু সম্মতির।